Il
tribunâl de provincie svedese di Gällivare al à dât reson ai sami
che a vivin a Girjas e i à ricognossût i dirits esclusîfs su la
gjestion de cjace e de pescje ta chel teritori. La sentence e rive ae
fin di passe vincj agns di scuintris e di bataiis legâls tra la
comunitât locâl e lis istituzions statâls. Il conflit al jere
nassût intal 1993 cuant che il Parlament svedês i veve dineât ai
sami dirits che a vevin esercitât par secui e secui. Pai avocats dal
Stât, la Svezie no à nissun oblic di ricognossi dai dirits speciâi
ai sami dome pal fat che a son il popul natîf di chês tieris. La
magjistrature invezit ur à dât tuart. Cun di plui, lis declarazions
e lis motivazions puartadis indenant dai legâi dal Stât a son
finidis sot acuse no dome par une ignorance clare de storie di chês
tieris, ma ancje par une retoriche di stamp razist intai confronts
dai sami. La bataie però no je ancjemò finide. Se lis istituzions
statâls a decidaran di ricori in apel la cause e podarès lâ
indenant ancjemò par agns. Chel istès la sentence e je calcolade
cetant impuartante des comunitâts sami par vie che e rapresente un
precedent decisîf inte lote pai dirits des popolazions sami de
Svezie.
Font:
The Guardian,
03/02/16
mlt_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn eng_Latn unk